
RAPORT DE SPECIALITATE

La proiectul de hotărâre privind aprobarea  încheierii unui Protocol-cadru de colaborare între societatea ECOLOGIC 3R AMBALAJE S.A. și COMUNA CORNETU în vederea valorificării prin reciclare a deșeurilor de ambalaje provenite din deșeurile rezultate la nivelul comunei Cornetu, județul Ilfov

Având în vedere prevederile:
· Legii  nr. 249/2015 privind modalitatea de gestionare a ambalajelor și a deșeurilor de ambalaje, cu modificările și completările ulterioare: 
·  Art. 16 alin. (9) lit. g) prevede obligația organizațiilor care implementează răspunderea extinsă a producătorului (REP) de a acoperi, cu prioritate, costurile aferente colectării, transportului, stocării temporare, sortării și valorificării deșeurilor de ambalaje gestionate prin serviciile de salubrizare. 
·  Art. 20 alin. (5) lit. c) conferă autorităților administrației publice locale responsabilitatea stabilirii modalității concrete de comercializare a deșeurilor cu valoare de piață și a acoperirii costurilor aferente serviciilor prestate. 
· Ordonanța de urgență nr. 92/2021 privind regimul deșeurilor: 
·  Art. 60 alin. (1) lit. e) și g) stabilește obligația autorităților publice locale de a colabora cu parteneri publici sau privați pentru gestionarea deșeurilor și de a asigura, respectiv răspunde pentru colectarea, transportul și valorificarea acestora. 
·  Art. 60 alin. (3)-(5) reglementează posibilitatea autorităților locale de a încheia parteneriate cu organizațiile REP pentru acoperirea costurilor aferente gestionării deșeurilor municipale care intră sub incidența REP, fără a impune costuri suplimentare utilizatorilor serviciului de salubrizare. 
· Legea nr. 101/2006 a serviciului de salubrizare a localităților: 
·  Art. 6 și art. 8 stabilesc competențele exclusive ale autorităților administrației publice locale privind organizarea, coordonarea și controlul serviciului de salubrizare. 
·  Art. 9 alin. (1) lit. d) și h) menționează obligațiile autorităților privind selecția partenerilor privați și implementarea sistemului de colectare separată a deșeurilor. 
· O.U.G. nr. 57/2019 privind Codul administrativ, cu modificările și completările ulterioare: • Art. 139 alin. (1) și art. 129 alin. (7) lit. j) prevăd competențele autorităților deliberative locale în ceea ce privește aprobarea contractelor de parteneriat și luarea deciziilor privind serviciile publice de interes local. 
 Având în vedere cadrul legal menționat, precum și contextul obligațiilor legale privind

gestionarea deșeurilor de ambalaje și implementarea răspunderii extinse a producătorului (REP), este necesar ca autoritățile administrației publice locale să adopte măsuri care să asigure funcționarea eficientă și sustenabilă a sistemului de salubrizare. Aceste măsuri vizează,  printre altele, stabilirea cadrului legal pentru colaborarea cu organizațiile autorizate care implementează obligațiile privind REP și acoperirea costurilor aferente colectării, transportului, sortării și stocării temporare a deșeurilor de ambalaje.  
 Conform Legii nr. 249/2015, organizațiile autorizate care implementează obligațiile privind REP au obligația legală de a acoperi, în limita tipurilor și cantităților de materiale pentru care au fost autorizate, costurile pentru colectarea, transportul, sortarea și valorificarea deșeurilor de ambalaje gestionate prin serviciile de salubrizare. 
Aceste costuri sunt luate în considerare la îndeplinirea obiectivelor naționale de reciclare și nu trebuie transferate utilizatorilor serviciului de salubrizare. 
 Totodată, Ordonanța de Urgență nr. 92/2021 privind regimul deșeurilor și Legea nr. 101/2006 privind serviciul de salubrizare conferă autorităților administrației publice locale competențe exclusive în ceea ce privește organizarea, atribuirea și coordonarea activităților de salubrizare.
 În acest sens, autoritățile locale pot încheia contracte sau parteneriate cu organizațiile REP, solicitându-le acoperirea costurilor aferente gestionării deșeurilor municipale care fac obiectul REP.  Comuna Cornetu este entitatea competentă să stabilească atât modalitatea concretă de valorificare a deșeurilor cu valoare de piață cât și  mecanismul de acoperire a costurilor pentru serviciile de colectare, transport, stocare temporară și sortare a deșeurilor de ambalaje, prestate de operatorii de salubrizare. 
 În vederea reglementării acestor aspecte, se propune aprobarea unui Protocol-cadru de parteneriat care va sta la baza colaborării cu organizațiile REP, în scopul acoperirii costurilor nete aferente activităților de gestionare a deșeurilor de ambalaje care au fost introduse în instalații autorizate de reciclare sau valorificare, la nivelul Comunei Cornetu, județul Ilfov.  
Prin prezentul proiect de hotărâre se propune spre aprobare Protocolul-cadru de parteneriat vizând acoperirea costurilor nete aferente activităților de colectare, transport, stocare temporară și sortare a deșeurilor de ambalaje care au fost introduse în instalații de reciclare sau valorificare, la nivelul comunei Cornetu, județul Ilfov, conform anexei care face parte integrantă din prezenta hotărâre.  
Protocolul-cadru aprobat potrivit art. 1 din prezentul proiect de hotărâre, va fi utilizat pentru reglementarea relațiilor contractuale cu organizațiile care implementează răspunderea extinsă a producătorului (REP).  
Având în vedere necesitatea adaptării la prevederile legislative mai sus menționate, dar și nevoia eficientizării serviciului de salubrizare, atingerea țintelor de valorificare a deșeurilor precum cerințele naționale și europene pentru atingerea obiectivelor propuse la nivel local, național sau european , propunem spre aprobare Consiliului Local al comunei Cornetu prezentul proiect de hotărâre, în forma prezentată.

Compartiment achizitii publice si derulare contracte
Consilier, Marinescu Victorita

